La XI edició del Mangetsu Morvedre Manga Festival podrà visitar-se el 7, 8 i 9 de febrer
10 de gener 2025

![](/media/ozydktty/c_mangetsu2025.jpg?width=850&height=566.9886363636364)

El Mangetsu Morvedre Manga Festival celebra la seua XI edició el pròxim 7, 8 i 9 de febrer en el Casal Jove del Port de Sagunt per a acostar la cultura japonesa a la societat saguntina. El disseny del cartell d'enguany és obra del jove il·lustrador castellonenc Artman.

La programació de l'esdeveniment oferirà una gran varietat d'activitats entre les quals cal destacar concursos de diferents disciplines com ara ball, dibuix o karaoke, així com tallers sobre il·lustració, cuina i altres elements de la cultura nipona. En el Casal Jove del Port de Sagunt s'instal·larà un fotoreclam, així com espais dedicats a videojocs, a jocs de taula i a parades de venda amb productes sobre el manga i l'animació.

Durant els tres dies del festival també es duran a terme exhibicions i el dissabte i el diumenge al matí es desenvoluparan tallers i concursos orientats al públic infantil. Cal esmentar que les inscripcions a les diferents activitats es podran formalitzar en el mateix festival.

El Mangetsu Morvedre Manga Festival va sorgir com una iniciativa dels grups de participació juvenil del Casal Jove amb el propòsit d'oferir una proposta participativa i dinàmica en la qual els i les joves del municipi prendran el protagonisme de les activitats.

Tal com expliquen des de la regidoria de Joventut i Infància de l'Ajuntament de Sagunt, després de més d'una dècada organitzant este esdeveniment, el Mangetsu Morvedre Manga Festival s'ha consolidat com el saló de manga gratuït més gran de la Comunitat Valenciana.

Prèviament a la XI edició del festival, el Casal Jove del Port de Sagunt acollirà el divendres 31 de gener el Lluna Plena Premier Mangetsu. A més de poder gaudir de tallers, concursos, videojocs i animació manga, en este esdeveniment es donaran a conéixer els artistes convidats al Mangetsu Morvedre Manga Festival i es detallaran les activitats programades.

El regidor de Joventut i Infància, Roberto Rovira, ha destacat la col·laboració del departament que encapçala amb els i les joves del Casal Jove: “Este festival no sols és una celebració de la cultura japonesa, sinó també una plataforma perquè la joventut del municipi s'involucre activament en la seua organització i desenvolupament. A través de la seua participació, els i les joves es convertixen en els i les protagonistes d'un esdeveniment que fomenta la creativitat, la col·laboració i el treball en equip”. Robert Rovira s'ha mostrat “molt orgullós” de vore com, any rere any, les persones implicades aporten la seua “energia i entusiasme” per a fer de Mangetsu Morvedre Manga Festival “una experiència única” per a tot el municipi.

Diego Rubio, membre de l'organització del festival, ha destacat que en allargar el festival fins al diumenge al matí es pot atraure més públic. Per la seua part, Belén Sánchez, qui també forma part de l'organització del festival, ha remarcat la importància dels il·lustradors i les il·lustradores en el Mangetsu Morvedre Manga Festival, ja que han rebut més de 150 sol·licituds.

En la web [https://www.mangetsu.es/](https://www.mangetsu.es/) es penjarà tota la informació i també en Instagram i Twitter (@mangetsu\_fest), així com en Facebook (Mangetsu - Morvedre Manga Festival).

*   [](http://www.facebook.com/sharer.php?u=https://aytosagunto.es/va/actualitat/2025-01-10-la-xi-edicio-del-mangetsu-morvedre-manga-festival-podra-visitar-se-el-7-8-i-9-de-febrer/ "Facebook")
*   [](http://twitter.com/share?url=https://aytosagunto.es/va/actualitat/2025-01-10-la-xi-edicio-del-mangetsu-morvedre-manga-festival-podra-visitar-se-el-7-8-i-9-de-febrer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-01-10-la-xi-edicio-del-mangetsu-morvedre-manga-festival-podra-visitar-se-el-7-8-i-9-de-febrer/ "Linked In")
*   [](mailto:?body=https://aytosagunto.es/va/actualitat/2025-01-10-la-xi-edicio-del-mangetsu-morvedre-manga-festival-podra-visitar-se-el-7-8-i-9-de-febrer/)